Καλημέρα σας,

Ευχαριστούμε για την επικοινωνία. Στην **be sweet** έχουμε μία σειρά προϊόντων χωρίς γλουτένη, για τα οποία έχουμε διαθέτουμε τα απαραίτητα πιστοποιητικά των παραγωγών.

**Γλυκά του Κουταλιού, Φρουί Γλασέ & Πάστες**

Σε αυτή την γκάμα των προϊόντων περιλαμβάνονται όλα τα γλυκά του κουταλιού μας (εκτός από το κάστανο, το οποίο ίσως λόγω του φυσικού αμύλου που έχει δεν θέλετε να καταναλώσετε), τα φρουί γλασέ και όλες οι πάστες φρούτων και λαχανικών. Τα κύρια συστατικά (φρούτα, ζάχαρη κλπ) των παραπάνω ούτως ή άλλως δεν περιέχουν γλουτένη και το μόνο θέμα είναι η γλυκόζη για την οποία όμως διαθέτουμε τα απαραίτητα πιστοποιητικά. Αυτά τα προϊόντα είναι ελληνικά και φτιάχνονται με ελληνικά φρούτα.

**Γλειφιτζούρια**

Τα γλειφιτζούρια μας τα προμηθευόμαστε από μια οικογενειακή γερμανική επιχείρηση και είναι χωρίς γλουτένη, χωρίς συντηρητικά, με φυσικά χρώματα και αρώματα, χωρίς λίπη και 100% χειροποίητα. Ο παραγωγός μάς έχει δώσει το απαραίτητο πιστοποιητικό από την πρώτη στιγμή που τα κάναμε εισαγωγή στην Ελλάδα. Ωστόσο, εμείς τα έχουμε ελέγξει και σε ιδιωτικό εργαστήριο για να διασταυρώσουμε την πληροφορία.

**Σοκολάτα**

Στην **be sweet** εισάγουμε κατ' αποκλειστικότητα την σοκολάτα του ιταλικού οίκου σοκολατοποιίας **Vannucci, "Pasta di Cacao 100%"** (100% Πάστα Κακάο), η οποία όπως προδίδει και όνομά της είναι φτιαγμένη αποκλειστικά από κακαόμαζα χωρίς άλλα συστατικά (χωρίς ζάχαρη ή άλλη φυσικά ή τεχνητά γλυκαντικά). Παρασκευάζεται με τη μέθοδο του κοχυλιού σε χαμηλές θερμοκρασίες επί 72 ώρες ώστε να διατηρεί όλα τα ευεργετικά συστατικά του κακάο και είναι κατάλληλη και για διαβητικούς και για τους πάσχοντες από κοιλιοκάκη.

Σκοπεύουμε με τη νέα σεζόν να διευρύνουμε την γκάμα μας και με άλλα προϊόντα, κυρίως σοκολατοειδή, αλλά είμαστε ανοιχτοί και σε προτάσεις καθώς όλα μας τα προϊόντα τα κινούμε κατ' αποκλειστικότητα στην αγορά και τα περισσότερα από αυτά παρασκευάζονται ειδικά για εμάς.

Σε ό,τι αφορά τα σημεία πώλησης, να τονίσω πως η **be sweet** δεν συνεργάζεται με σούπερ μάρκετ, αλλά στη συγκεκριμένη περίπτωση και λόγω της φύσης του προϊόντος θα μπορούσε να γίνει μία εξαίρεση ώστε να είναι πιο εύκολη η πρόσβαση σε αυτό. Επίσης, έχουμε τη δυνατότητα πανελλαδικής παράδοσης αλλά η αλήθεια είναι πως προς το παρόν δεν έχουμε δημιουργήσει δίκτυο στις περιοχές σας. Οπότε, αν έχετε να προτείνετε συγκεκριμένα σημεία πώλησης που σας βολεύουν και είναι σοβαροί επαγγελματίες θα χαρούμε να έρθουμε -μετά από υπόδειξή σας- σε επαφή μαζί τους ώστε να κάνουμε κάποια τοποθέτηση.

Στη διάθεσή σας,

Ελένη Κωνσταντινίδου

27 Aigaiou st., Nea Smyrni

17121 Athens, Greece  
tel./fax: +30 2130 153834

**www.besweet.gr**